苦雨吟
作者：曹勛
朝代：宋

paragraphs: 巫山埋空曉光沒，寒入風聲散蕭瑟。
滴瀝深摧十二峯，峽江漲白洗青壁。
羣陰寂寂蔽陽烏，摇蕩春愁滿南國。
何當羲御駐中天，爲我驅除風雨黑。
蜚廉先驅走寰宇，列缺揮鞭起龍虎。
鬰儀頓轡潛海隅，九野冥冥暗風雨。
饑鳶跕翅墮曾穹，軍鼓無聲如擊缶。
青苔綠砌上高堂，簷溜侵窗入煙霧。
南山山叟桂爲薪，四海橫流阻行路。
安有王春四百八十時，蕭蕭風雨迷朝暮。
我願得媧皇煉石補此破漏天，令三光繼明，萬物可睹，免使百萬億蒼生憔悴困泥土。